Kawża T‑573/18
(pubblikazzjoni ta’ estratti)
Hickies, Inc.
vs
L-Uffiċċju tal-Proprjetà Intellettwali tal-Unjoni Ewropea
Sentenza tal-Qorti Ġenerali (Is-Sitt Awla) tal-5 ta’ Frar 2020
“Trade mark tal-Unjoni Ewropea – Applikazzjoni għal trade mark tridimensjonali tal-Unjoni Ewropea – Forma ta’ lazz ta’ żarbun – Raġuni assoluta għal rifjut – Assenza ta’ karattru distintiv – Artikolu 7(1)(b) tar-Regolament (UE) 2017/1001 – Protezzjoni ta’ dritt dwar disinn preċedenti – Provi ppreżentati għall-ewwel darba quddiem il-Qorti Ġenerali”
Trade mark tal-Unjoni Ewropea – Definizzjoni u kisba tat-trade mark tal-Unjoni Ewropea – Raġunijiet assoluti għal rifjut – Trade marks li ma humiex ta’ karattru distintiv – Trade marks tridimensjonali li huma kkostitwiti mill-forma tal-prodott – Karattru distintiv – Kriterji ta’ evalwazzjoni – Novità tal-forma tal-prodott – Kriterju insuffiċjenti sabiex jiġi konkluż li jeżisti karattru distintiv – Eżistenza ta’ dritt dwar disinn protett – Assenza ta’ effett
(Regolament tal-Parlament Ewropew u tal-Kunsill 2017/1001, Artikolu 7(1)(b))
(ara l-punti 62-65)
Sommarju
Permezz tas-sentenza tagħha tal-5 ta’ Frar 2020, Hickies vs EUIPO (Forma ta’ lazz ta’ żarbun) (T‑573/18), il-Qorti Ġenerali ċaħdet ir-rikors ippreżentat kontra d-deċiżjoni tal-Uffiċċju tal-Proprjetà Intellettwali tal-Unjoni Ewropea (EUIPO) li kienet irrifjutat ir-reġistrazzjoni ta’ trade mark tridimensjonali kkostitwita mill-forma ta’ lazz ta’ żarbun, minħabba li din kienet nieqsa minn karattru distintiv.
Hickies, ir-rikorrenti, kienet applikat għar-reġistrazzjoni ta’ sinjal tridimensjonali, fil-forma ta’ rabta, li huwa rrappreżentat, f’erba’ eżempji, minn angoli differenti. F’wieħed mit-truf tal-imsemmija rabta hemm ħolqa li fiha tista’ tiddaħħal il-buttuna mqiegħda fit-tarf l-ieħor tagħha, u dan sabiex tinqafel l-imsemmija rabta. It-trade mark li għaliha saret l-applikazzjoni ġiet ikkunsidrata mill-EUIPO bħala nieqsa minn karattru distintiv (1) fir-rigward ta’ parti mill-prodotti li għalihom intalbet ir-reġistrazzjoni, b’mod partikolari għal-lazzijiet taż-żraben.
Ir-rikorrenti sostniet b’mod partikolari li t-trade mark li għaliha saret l-applikazzjoni kienet tikkostitwixxi tip ta’ sistema ta’ qfil ta’ żarbun totalment ġdida u li tvarja b’mod sinjifikattiv min-normi u mill-użanzi tas-settur taż-żraben. F’dan ir-rigward, sabiex tikkontradixxi l-eżempji ċċitati mill-EUIPO, hija allegat li l-prodotti kkonċernati kienu imitazzjonijiet u li ebda wieħed mis-siti tal-internet imsemmija ma kienu siti ta’ proprjetarji ta’ trade marks iżda pjattaformi ta’ bejgħ online magħrufa sabiex iservu bħala għodda ta’ bejgħ għall-falsifikaturi. F’dan ir-rigward, il-Qorti Ġenerali indikat li l-fatt li din tista’ tkun pjattaforma ta’ bejgħ online bl-ebda mod ma jnaqqas il-valur probatorju tal-provi mressqa mill-eżaminatriċi intiżi li juri l-eżistenza fis-suq tal-Unjoni ta’ forom simili għal dik li tikkostitwixxi t-trade mark li għaliha saret l-applikazzjoni. Barra minn hekk, anki jekk jitqies li wħud minn dawn is-siti jistgħu jintużaw għall-bejgħ ta’ prodotti ffalsifikati, din il-possibbiltà waħedha ma tipprovax li l-prodotti li għalihom jirreferu r-rabtiet iċċitati mill-EUIPO huma ffalsifikati. Fi kwalunkwe każ, il-Qorti Ġenerali ma hijiex kompetenti sabiex tiddeċiedi fuq l-allegata falsifikazzjoni.
Barra minn hekk, ir-rikorrenti tinvoka l-karattru ġdid tal-prodott li l-forma tiegħu tikkorrispondi għal dik li tikkostitwixxi t-trade mark li għaliha saret l-applikazzjoni. Il-Qorti Ġenerali kkunsidrat li, anki jekk jitqies li l-imsemmi karattru ġdid huwa stabbilit, dan il-fatt ma jimplikax neċessarjament li l-imsemmija trade mark hija distintiva. Hija fakkret li s-sinjali li huma komunement użati għall-kummerċjalizzazzjoni tal-prodotti jew tas-servizzi kkonċernati ma humiex kapaċi jippermettu li tiġi identifikata l-oriġini tal-imsemmija prodotti jew servizzi. Madankollu, din l-affermazzjoni ma tistax tiġi interpretata a contrario sabiex jiġi konkluż li t-trade mark li għaliha saret l-applikazzjoni għandha karattru distintiv meta din ma tantx tintuża għall-prodotti u s-servizzi inkwistjoni. Fil-fatt, l-evalwazzjoni tal-karattru distintiv ta’ trade mark tal-Unjoni Ewropea ma hijiex ibbażata fuq l-oriġinalità jew fuq l-assenza ta’ użu tal-imsemmija trade mark fil-qasam li jidħlu fih il-prodotti u s-servizzi kkonċernati.
Barra minn hekk, il-Qorti Ġenerali ppreċiżat li l-ksur, invokat mir-rikorrenti, tad-drittijiet fuq żewġ disinni tal-Unjoni Ewropea minħabba l-kummerċjalizzazzjoni ta’ prodotti li għandhom forma simili għal dik tal-prodott tar-rikorrenti li l-forma tagħhom kienet tikkorrispondi għal dik li tikkostitwixxi t-trade mark li għaliha saret l-applikazzjoni ma kellux effett fuq l-analiżi tal-karattru distintiv intrinsiku tat-trade mark li għaliha saret l-applikazzjoni. Fil-fatt, il-protezzjoni ta’ dritt relatat ma’ disinn ma timplikax il-karattru distintiv tal-forma kkonċernata, peress li l-kriterji ta’ eżami ta’ dawn iż-żewġ drittijiet huma fundamentalment differenti. Il-protezzjoni ta’ dritt relatat ma’ disinn tirrigwarda d-dehra ta’ prodott li jispikka mill-patrimonju eżistenti u huwa bbażat fuq in-natura ġdida tal-imsemmi disinn, jiġifieri n-nuqqas ta’ żvelar lill-pubbliku ta’ disinn identiku, kif ukoll fuq il-karattru individwali tiegħu. Min-naħa l-oħra, fil-każ ta’ trade mark, għalkemm il-forma li tikkostitwixxi t-trade mark li għaliha saret l-applikazzjoni għandha neċessarjament tkun differenti b’mod sinjifikattiv min-norma jew mid-drawwiet tas-settur ikkonċernat sabiex din tkun tista’ tippreżenta karattru distintiv, is-sempliċi novità tal-imsemmija forma ma hijiex suffiċjenti sabiex jiġi konkluż li teżisti tali natura, peress li l-kriterju determinanti huwa l-kapaċità tal-imsemmija forma li tissodisfa l-funzjoni ta’ indikazzjoni tal-oriġini kummerċjali.
Skont il-Qorti Ġenerali, il-Bord tal-Appell tal-EUIPO kellu raġun ukoll li jimminimizza l-importanza tal-premji tad-disinn invokati mir-rikorrenti. Effettivament, il-fatt li prodotti għandhom disinn ta’ kwalità ma jimplikax neċessarjament li trade mark magħmula mill-forma tridimensjonali ta’ dawn il-prodotti tippermetti ab initio li l-imsemmija prodotti jiġu distinti minn dawk ta’ impriżi oħra. Barra minn hekk, l-esperti li jattribwixxu dawn il-premjijiet jistgħu jintalbu sabiex jikkonċentraw fuq differenzi żgħar, filwaqt li l-pubbliku rilevanti, li għandu attenzjoni medja f’dan il-każ, ma jagħmilx eżami analitiku tal-forma inkwistjoni.
1      Fis-sens tal-Artikolu 7(1)(b) tar-Regolament tal-Kunsill (KE) Nru 207/2009 tas-26 ta’ Frar 2009 dwar it-trademark tal-Unjoni Ewropea (ĠU 2009, L 78, p. 1), kif emendat [issostitwit bir-Regolament (UE) 2017/1001 tal-Parlament Ewropew u tal-Kunsill tal-14 ta’ Ġunju 2017 dwar it-trademark tal-Unjoni Ewropea (ĠU 2017, L 154, p. 1)].